Intai agns Cincuante, che la vuere e jere finide di pôc, la int e voleve tirâsi fûr di chei bruts timps cirint di straviâsi. Cussì, a la domenie dopomisdì, zovins e vecjos di Luvignà e dai paîs dongje a frecuentavin la sale “Al giardino”, indulà che trê sunadôrs i davin dentri cun la armoniche, la ghitare e il liron, e la int e balave contente.
In chei timps, il predi in glesie al viodeve il bal come il fum tai voi, e in tes sôs predicjis nol mancjave mai di meti in vuardie lis fantatis cuintri chest pecjât. A ogni predicje al tornave a tontonâ cuintri lis fantatis che a lavin a balâ, e che seont lui a saressin ladis di sigûr a sbrovâsi tal infier. Mai une volte che al ves menaçât i fantats, che a jerin i prins a balâ.
Tunine e Vigjute a son amiis fin di frutis e cumò, a 18 agns, a lavorin insiemi in filande e a van une vore dacuardi. Ancje par lôr, zovinis e plenis di vite, lâ a balâ al è un apontament fis e no viodin la ore che vegni domenie, par lâ a gjoldi.
A messe, scoltant la predicje, ur scjampe simpri une riduçade cuant che il plevan i da jù al bal, e no viodin le ore che al vegni dopomisdì par lâ a balâ.
Cussì plui par scherç che pal pinsîr di lâ intal infier, une biele dì Vigjute e fâs une propueste a la sô amie: ”Tunine, jo no crôt che balant si vadi intal infier, ma fasìn un pat, la prime di nô dôs che murirà, e vignarà a visâ chê altre se e je intal infier o no”. “O stoi!” e fâs Tunine ridint.
Une domenie di sere Vigjute, che e veve acetât di fâ une corse in Vespa cuntun zovenot, cognossût balant, e à un incident e i tocje murî.
Une gnot Vigjute e ven in sium a Tunine e la vise che e je propit intal infier. “Tunine, al veve reson il plevan! O soi intal mieç des flamis e si sofrîs di no crodi. Mole il balâ!”.
Tunine si svee dute sudade pal spavent e po a torne a durmî, pensant che al jere stât nome un brut sium.
Te matine dopo, Tunine jevantsi e viôt su la bree dal paviment dongje dal jet, lis olmis brusadis di doi pîts.
Tunine no je plui tornade a balâ.
di Pauli Jacuss
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn